**învaţă-mă iar să iubesc!...**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne, în ce loc ai ascuns iubirea?

pentru că mintea mea este plină de uitare,

chiar şi trupul tău crucificat a fost dat uitării

şi inima mi-e pustie,

nu mai plânge, nu mai iartă,

ochii îmi sunt plini de noaptea

unde doar cocoşii cântă de trei ori

şi zornăie arginţii -

treizeci,

buzele mele au uitat să murmure,

iar sărutul lor pângăreşte...

Doamne,

învaţă-mă iar să iubesc!...